1Ha ngimɔ ɛngi, kongapora Herode angara fin namala hio ma wi ha soko giliwi mɔ eglize. 2A haa nu mɛ gdɛngiri gɛl Jacques, ya mɛ Jean, nɛ gbapa. 3Ka wɛnɛ zɔka nde, hio zuife dungɔ nɛ totɛ ha wena, a haa nu nde, ɛ aba fin Pierre. Mɔ ɛngɛ hɔa ha ngimɔ yenga yɔng mampa ka ha na. 4Kaɛ baa Pierre pi ha twa zɔbhɔ, Herode weka hio zugili bulo nar hazu pɛm wɛnɛ. Ha zang zugili ndɔng ndang ndang, ɛ kpa wan-bibulo nar. Herode takara mɛ gɔn kita ha zu Pierre ha li hio wi fɛt hapata yenga Pake. 5Mɛgi, ɛ dungɔ ha pɛma Pierre ha zang twa zɔbhɔ. Ma, giliwi mɔ eglize dungɔ ha gɔa Sɔ hazu wa nɛting. 6Ha gangli yala ka Herode ngoya mɛ gɔn kita ha zu Pierre ha li wi fɛt, Pierre dungɔ haɔala ha soko hio wan-bibulo bwa. Ɛ sanga kɔ wa ndang ndang nɛ gbazɔbhɔ hinɛ kɔ ma wan-bibulo ndɔng, nɛ hio ma wan-bibulo dungɔ ha pɛma nutwa zɔbhɔ. 7Nɛhasa, ma telenge pɛ Kongawan gbasa tɛ, nɛ gasa saamɔ baa zikiri zang twa zɔbhɔ. Hazu tunsi Pierre, telenge fesa wɛnɛ ha mbanzi nɛ tɔa: «Gutɛ mɛ nɛhasa.» Nɛ gbazɔbhɔ kpɔsa ha kɔ wa ha ndangtɛ ngimɔ. 8Telenge tɔa ha wɛnɛ: «Mɛ hɛl pɛrɛng, nɛ mɛ sang nakala pɛ mɛ.» Pierre dea mɛgi nɛ telenge tɔa fin ha wɛnɛ: «Mɛ yol gasa la pɛ mɛ, nɛ mɛ ndari mi.» 9Pierre gboa ha twa zɔbhɔ nɛ ndara telenge. A takara nde, mɔ ka telenge dea, tɛ dung nɛ kpasawen na, ma, wɛnɛ zɔka nɛ lisɔ. 10Ka mbwa pena bosi zugili bulo nɛ zebwa zugili kari, mbwa hɔa ha nu kin ɛngɛ, ka gde li ha gasa le. Ngase yo nɛ̂ mɔ bolo, yo gbosasa tɛ nɛ tɛ wa ha li mbwa, nɛ mbwa gboa nɛ ha dɛl. Ka mbwa ha nɛa ha ma wal, telenge laka wɛnɛ gde nɛhasa. 11Mɛgi, tazu Pierre gbaa, nɛ wɛnɛ tɔa: «Sising, mi ingɔ nɛdedea nde, yo nɛ̂ Kongawan ka tomsa telenge pɛa, hazu ku mi yunɛ ha kɔ Herode, nɛ tili gdangamɔ fɛt ka hio zuife bheki sungiri nɛ mi.» 12Hapata, ka wɛnɛ baa zu tikiring, a nɛa ha twa pɛ Marie nana mɛ Jean, ka ɛ sa fin nde, Marc. Haki hio wi wesara may nɛdɔka ha gɔa Sɔ. 13Pierre hɔa tɛ kɔn nutwa kokoko. Ma bhoko-de tom ka ɛ sa nde Rode, tɛa ha gbosasa nutwa. 14Ka wɛnɛ ingɔ Pierre nɛ wal gɛl wa, totɛ dona sila wa. A tɛ gbosisi nutwa na, ma, a sɔawi ha zang twa nɛ tɔa nde, Pierre ha nutwa. 15Mbwa tɔa ha wɛnɛ: «Bili ha dea mɛ!» Ma, a bhɔna ka ha ndangtɛ wen pɛa. Mɛgi, mbwa tɔa: «Yo nɛ̂ sɔtɛ wa.» 16Ma, Pierre bhɔna ha kɔna nutwa kanɛ mbwa gbosasa yo. Ka mbwa zɔka wɛnɛ, mbwa yaksa pentɛ. 17Pierre pɛbhaka kɔ ha mbwa nde, mbwa akari sɛm. Nɛ wɛnɛ tɔa ha mbwa, wal ka Kongawan gbosasa wɛnɛ ha twa zɔbhɔ gde ha dɛl. A tɔa fin: «Ɛnɛ pi kasara wen mɔ ndɔng ha Jacques, nɛ hio olo ya ha Christ.» Hapata a gboa pen nɛ ha ma mbing bhandi. 18Ka mɔsaa, sila hio wan-bibulo bhunzoko nɛkpasa. Mbwa anamɔ ha soko may: «Yo nɛ̂ ge ka hɔa ha Pierre ge?» 19Herode tomsa mɛ ki Pierre gan, ɛ kpa wɛnɛ na. Mɛgi, a ana hio wan-bibulo ka pɛma Pierre ndɛl-ndɛl. Nɛ a haa nu nde, ɛ agbɛ mbwa. Hapata, Herode guotɛ ha kandɔnu Judée nɛ ha Sezare hazu dung haki ma ngimɔ. 20Kongapora Herode dungɔ nɛ ngambi pentɛ sungiri nɛ hio wi mɛ le Tir nɛ Sidon. Hazu mbwa kpa yɔngamɔ ha kandɔnu pɛa, mbwa tomsa hio ma wi ha pɛa mɛ ani gaamɔ. Mbwa dea gdidan hinɛ Blastus, wan-pam twa pɛ Herode. Nɛ wɛnɛ bhɔngara yala kpa may hinɛ Herode. 21Ka yala ɛngɛ lɛma, Herode yola la konga pɛa nɛ dungɔnu ha zu solowan. Nɛ wɛnɛ tɔa wen ha mbwa ha li wi fɛt. 22Kandɔ fɛt gdɔra: «Ɛngɛ nɛ̂ gɛl sɔ. Yo bo nɛ̂ gɛl wi na.» 23Ha ndangtɛ ngimɔ, ma telenge pɛ Kongawan mɛla wɛnɛ nɛ zɛlɛ hazu a tɛ lukisi Sɔ na, ma, a mɛkara nde, hio wi alukisi wɛnɛ tuka Sɔ. Mɛgi, hio yolo yɔnga wɛnɛ nɛ a fea. 24Ma, wen pɛ Sɔ yɛbha pen mɔ sɔngsi, nɛ giliwi mɔ eglize fin. 25Ka Barnabas hinɛ Saul karsa tom pɛ mbwa ha Jérusalem, mbwa kuo Jean, ka ɛ sa fin nde Marc, sinɛ hinɛ mbwa.